Tupolev ANT-35

Το Tupolev ANT-35 ήταν σοβιετικό δικινητήριο ελαφρύ επιβατηγό αεροσκάφος που εντάχθηκε σε υπηρεσία με την Aeroflot στα τέλη της δεκαετίας του 1930 ως PS-35.

 Σχεδιασμός και ανάπτυξη 
Το 1935, ο Αντρέι Τούπολεφ έδωσε εντολή σε μια ομάδα σχεδιασμού υπό τον Αλεξάντρ Αρχάγγελσκι να ξεκινήσει την ανάπτυξη ενός ταχύτατου επιβατικού αεροσκάφους έχοντας σαν βάση το βομβαρδιστικό ANT-40 (γνωστότερο ως SB) που είχε πραγματοποιήσει την πρώτη του πτήση τον Οκτώβριο του 1934. Το νέο επιβατικό είχε επανασχεδιασμένη άτρακτο και πτέρυγες, ενώ το ουραίο και το σύστημα προσγείωσης ήταν παρόμοια με του ANT-40. Επρόκειτο για ένα δικινητήριο χαμηλοπτέρυγο μονοπλάνο ολομεταλλικής κατασκευής με ανασυρόμενο σύστημα προσγείωσης. Είχε δύο πιλότους και μπορούσε να μεταφέρει έως και δέκα επιβάτες. Το αρχικό πρωτότυπο προωθούνταν από δύο αστεροειδείς κινητήρες Gnome-Rhone 14K που μπορούσαν να αποδώσουν έως και 800 hp και πραγματοποίησε την πρώτη του πτήση στις 20 Αυγούστου 1936. Οι δοκιμές ήταν επιτυχείς και τον Νοέμβριο του ίδιου έτους το συγκεκριμένο αεροσκάφος εκτέθηκε στη Διεθνή Αεροπορική Έκθεση στο Παρίσι.

Η καμπίνα του ANT-35 ήταν πολύ στενόχωρη καθώς είχε ύψος μόλις 1,68 m ενώ μέσω αυτής διέρχονταν και οι δοκοί των πτερύγων. Στο δεύτερο πρωτότυπο, το ANT-35bis, το ύψος της καμπίνας αυξήθηκε κατά 0,15 m αυξάνοντας σημαντικά τον διαθέσιμο χώρο για τους επιβάτες. Επίσης το ANT-35bis προωθούνταν από ισχυρότερους κινητήρες Wright Cyclone G2 μέγιστης ισχύος 1000 hp. Το ANT-35bis ολοκληρώθηκε τον Ιούνιο του 1937 και σε αυτή τη διάταξη ο τύπος εντάχθηκε σε παραγωγή στο Εργοστάσιο Νο.22 στη Μόσχα. Τα αεροσκάφη παραγωγής διέθεταν τους αμερικανικούς κινητήρες Cyclone ή την κατόπιν αδείας παραγόμενη στην ΕΣΣΔ εκδοχή τους, δηλαδή τους Shvetsov M-62IR. Οι παραδόσεις αεροσκαφών άρχισαν το 1938, όμως ήδη από τον επόμενο χρόνο είχε πλέον ξεκινήσει η παραγωγή των Douglas DC-3 στην Σοβιετική Ένωση. Τα τελευταία διέθεταν τους ίδιους κινητήρες με το ANT-35 αλλά μπορούσαν να μεταφέρουν διπλάσιους επιβάτες σε μεγαλύτερη απόσταση και κατά συνέπεια αποφασίστηκε να τερματιστεί η παραγωγή των ANT-35bis αφού ολοκληρώθηκαν μονάχα εννέα αεροσκάφη και δύο πρωτότυπα.

 Επιχειρησιακή ιστορία 
Το αρχικό πρωτότυπο παραδόθηκε στην Aeroflot τον Ιούλιο του 1937 για να εξυπηρετήσει τη γραμμή Μόσχα–Στοκχόλμη ενώ σύντομα ακολούθησε και το δεύτερο πρωτότυπο. Τα ANT-35 χρησιμοποιήθηκαν επίσης στη σύνδεση Μόσχας-Πράγας. Τα τελευταία επτά PS-35 δόθηκαν στο ουκρανικό τμήμα της Aeroflot το 1939 και πραγματοποιούσαν πτήσεις από το Κίεβο προς τη Μόσχα και την Οδησσό.

Αρκετά PS-35 καταστράφηκαν από αεροπορικούς βομβαρδισμούς λίγο μετά την έναρξη της γερμανικής εισβολής στη Σοβιετική Ένωση, στις 22 Ιουνίου 1941. Όσα διασώθηκαν εντάχθηκαν στην Ειδική Αεροπορική Ομάδα Κιέβου και χρησιμοποιήθηκαν για τη μεταφορά πυρομαχικών και ιατρικών προμηθειών, καθώς και για τη ρίψη πρακτόρων πίσω από τις γραμμές του μετώπου. Τουλάχιστον ένα PS-35 παρέμεινε σε χρήση μέχρι το 1944.

Εκδόσεις
 ANT-35
 Πρωτότυπο με αστεροειδείς κινητήρες Gnome-Rhone 14K μέγιστης ισχύος 800 hp.

 ANT-35bis
 Έκδοση παραγωγής με κινητήρες Shvetsov M-62IR των 1000 hp.

Χρήστες
 ΕΣΣΔ
 Aeroflot

Παραπομπές

Βιβλιογραφία







 Εξωτερικοί σύνδεσμοι 


Κατηγορία:Πολιτικά αεροσκάφη
ANT-35